**1) Kort beskriving av samarbeidet**

STVXXX/MEVITXXX er et samarbeid mellom Institutt for statsvitenskap (ISV) og Institutt for medier og kommunikasjon (IMK). Formålet er å tilby masterstudenter fra begge fag et kurs som ligger i skjæringsfeltet mellom medier, offentlig politikk og politisk kommunikasjon. Vi tror at studenter på ISV vil ha stor glede av et kurs som trekker veksler på medievitenskap for å vise hvordan politiske aktører kommuniserer, samt at studenter på IMK vil ha stor glede av et kurs som også trekker veksler på offentlig politikk for å viser hvordan utformingen av de politisk-administrative styringsapparatet former kommunikasjonen som skjer. Undervisningen i emnet baserer seg på en kombinasjon av forelesninger og seminarer. Til enkelte av seminarene vil vi invitere eksterne innledere for å gi praksisnære innlegg om utvalgte temaer.

**2) Emnebeskriving:**

*Kort om emnet*

Kurset fokuserer på forholdet mellom medier og offentlige myndigheter, i Norge spesielt og i vestlige demokratier mer generelt. Den teknologiske utviklingen i mediebransjen medfører både utfordringer og muligheter for aktører som regjeringer, departementer og direktorater. Eksisterende forskning har vist hvordan mediene kan påvirke selve organisasjonsstrukturene i de offentlige byråkratiene, blant annet ved at kommunikasjonsenheter blir opprettet og antall kommunikasjonsrådgivere øker. Videre kan også de interne prosessene og beslutningene som fattes, påvirkes av mediene. Også selve tempoet i og formatet for myndighetskommunikasjon har blitt tilpasset. I dagens samfunn forholder regjeringer og offentlige byråkratier seg til et komplekst publikum både gjennom tradisjonelle og nye medier, og deres blir omdømme blir stadig vurdert. De offentlige byråkratiene er ledet av ministre som har mange roller og kommunikative hensyn: De regjeringsmedlemmer og departementsledere som skal informere om en politikk, men de er også partipolitikere som skal kommunisere til kjernevelgere.

Kurset vil ta utgangspunkt i generelle teorier fra feltene politisk kommunikasjon og offentlig politikk og administrasjon for å kunne analysere og forstå forholdet mellom medier og offentlige myndigheter (politisering, medialisering, personalisering, omdømme-bygging).

Mer konkret vil kurset gi svar på følgende spørsmål:

* Hvordan bidrar teorier fra politisk kommunikasjon og offentlig politikk og administrasjon til å informere vår forståelse av forholdet mellom medier og offentlige myndigheter?
* I et hybrid medielandskap hvordan påvirkes offentlige myndigheter (strukturer, verdier, politikk-administrasjon dikotomi, interne prosesser og beslutningstaking)?
* Hvordan påvirker mediene regjeringsapparater i ulike vestlige demokratier?
* Hva er sosiale mediers rolle i statlig kommunikasjon?
* Hva er konsekvensene av profesjonaliseringen av myndighetskommunikasjon (sentralisering, økt antall kommunikasjonsansatte osv)?

**Læringsutbytte**

*Kunnskap*

Etter å ha fullført dette kurset vil du:

* Ha svært god kjennskap til organisering av politikk/regjeringsapparatet
* Ha svært god kjennskap til de mediepolitiske systemene i vestlige demokratier
* Kjenne til grunnleggende teorier om offentlig politikk og administrasjon
* kunne teorier om meditisering, omdømme og politisering.
* kjenne til nyere utvikling i forskjellige land når det gjelder hvordan regjeringer håndterer mediene.

*Ferdigheter*

Etter å ha fullført dette kurset vil du:

* kunne bruke eksisterende teorier til å analysere utviklingen i forholdet mellom medier og offentlige myndigheter.
* kunne bruke eksisterende teorier til å analysere hvordan offentlige organisasjoner endrer seg over tid.
* kunne formulere klare forskningsspørsmål, og finne relevante akademiske tekster.
* kunne skrive akademiske tekster selv som trekker på relevant litteratur.
* kunne muntlig formidle din faglige kunnskap og gi konstruktiv kritikk til andre studenter.

*Kompetanse*

Etter å ha fullført dette kurset vil du:

* ha forståelse for hvordan regjeringer og offentlige myndigheter fungerer
* ha forståelse for hvordan moderne medier fungerer
* kunne skrive akademiske tekster

**Undervisning**

Undervisningen i kurset er organisert som forelesninger og seminarer.

* 7 forelesninger á 2 timer.
* 7 seminarer á 2 timer, for å diskutere spesifikke tidsskriftartikler, temaer eksterne innledere har tatt opp osv.

Alle forelesninger og seminarer undervises på norsk

**Anbefalte forkunnskaper**

* Bachelorgrad i statsvitenskap
* Bachelorgrad i medievitenskap

**Obligatorisk aktiviteter**

* Obligatorisk oppmøte i 5 av 7 seminarer
* Aktive bidrag til diskusjonene i seminarene, basert på lesing av pensum

**Eksamen**

* Semesteroppgave mellom 3500 og 5000 ord.